પ્રેમ કંઇ તારીખ કે વાર કે સાલ જોઇને ય નથી થતો. એ તો બસ થઈ જાય છે. કારણ કે આપણાં મગજના રસાયણો કુદરતે એ રીતે ગોઠવ્યા છે. જો પ્રેમ ન થાય તો આ પ્રજોત્પત્તિ પણ શક્ય નથી. બે વ્યક્તિ નજીક આવે આકર્ષાય, પ્રેમ થાય અને પછી સમાગમ, બાળક પેદા થતાં તે પ્રેમનું સ્વરૂપ કાળજીમાં બદલાય. કારણ કે બાળક ઉછેરવાનું હોય છે. સંસ્કૃતિ કોઇપણ હોય પ્રેમનું સ્વરૂપ આ જ રહેવાનું છે. પણ આ દરેક તબક્કાને અભિવ્યક્ત ભાષા કરે છે. દરેક ભાષાનો પોતીકો એક ટોન અર્થાત સ્વરૂપ કહો કે અવાજ હોય છે. એટલે જ ફક્ત લવ યુ ને બદલે જ્યારે લવ યુ જાનેમન કે લવ યુ પ્રિયે કહેવાય ત્યારે લવ શબ્દની સાથે જોડાયેલ એ આપણી ભાષાના શબ્દોમાં જ હકિકતે લાગણી વ્યક્ત થતી હોય છે. લવ શબ્દ તો ઠાલો જ ઉપયોગમાં લેવાય છે.